壽徐倉使
作者：黄垺
朝代：宋

paragraphs: 四明山水遠且清，秀氣鍾作千人英。
南州高士真濟美，天地正粹涵中襟。
學問淵源派伊洛，文章典麗鏗䪫韺。
射策丹墀壓群彥，聲名一日蜚玉京。
粵從膴仕久揚歷，政事所至皆有稱。
讎較芸編上群玉，蕃宣苕水騰頌聲。
凝旒簡眷異儔正，追班文石煥郎星。
清規屹立朝譽振，儒術既行邦計贏。
論思獻納衆所矚，其奈宵旰懷遠氓。
咨諏出攬澄清轡，肅持庾節賙列城。
視時斂散民食足，觀風按察吏膽驚。
側聽賜環馹騎速，行看荷橐天衢亨。
節過清明纔六日，欣逢吉夢叶長庚。
和氣却隨春氣足，福星還並壽星明。
己聞好語日邊至，莫辭爛熳傾罍觥。
自慚小草依松柏，臭味相投意甚真。
矢詩不但爲公壽，八荒壽域更躋民。